**INTERVJU SA SANDROM PAOVIĆ**

Nakon što smo se upoznali sa Sandrom Paović, započeli smo intervju:

1. **Kako ste proveli djetinjstvo?**

Djetinjstvo sam provela uz sport u dvorani. Imala sam malo drugačije djetinjstvo nego druga djeca jer sam od prvog razreda trenirala stolni tenis i ono što se sjećam je to da mi je tata uvijek poslije škole donosio sendvič kako bismo odmah mogli otići u dvoranu. Mislim da je moj put bio malo teži, malo naporniji, ali danas sam sretna jer se drugačije djetinjstvo isplatilo, pošto sam uspješna sportašica, a to je ono što je meni uvijek bilo važno.

1. **Kako vam je bilo uskladiti školske obaveze i treniranje?**

Bilo je teško i sada mi se čini da sam previše bila u dvorani, a premalo u školskoj klupi. Mislim da sam i propustila mnogo izleta i događaja vezanih uz školu. Sada mi je zbog toga malo žao, ali ako želite uspjeti u sportu morate se mnogo toga i odreći.

1. **Kako ste, od svih sportova, odlučili trenirati baš stolni tenis?**

 Tata me odveo u dvoranu i odmah mi se jako svidjelo te sam taj sport odmah zavoljela. Probala sam i druge sportove, ali mi je stolni tenis oduvijek najbolje ležao.

1. **Koji je bio vaš prvi klub, a u kojem trenirate sada?**

Prvi klub mi je bio u Vukovaru, a sada treniram u Zagrebu pošto se nakon nesreće više nisam mogla baviti stolnim tenisom za zdrave, no svejedno treniram u stojećoj kategoriji. Treniram skoro svaki dan oko sat vremena, a nekad sam trenirala dvaput na dan po pet sati.

1. **Možete li nam reći nešto o natjecanjima na kojima ste bili uspješni?**

Bila sam kadetska prvakinja Europe do 14 i 17 godina. Osvojila sam i Mediteranske igre do 21 godine, imam puno medalja sa seniorskih natjecanja. 2008. sam bila u Kini na Olimpijskim igrama što je tada bio moj cilj. Mislim da je najvažnije u sportu napredovati, dati sve od sebe i biti zadovoljan sa sobom.

1. **Na koji Vam je način nesreća promijenila život?**

Jako, sve se okrenulo. Ne mogu hodati kao prije, malo sam sporija, brže se umaram, ali je najvažnije da sam samostalna i da se mogu baviti sportom i da uživam u tome. Moram se prilagoditi i dnevnim aktivnostima, a ne samo sportu, ali mislim da sam se vratila najbolje što sam mogla.

1. **Što vam je dalo snage da ne odustanete od bavljenja stolnim tenisom?**

Vjerojatno ljubav prema stolnom tenisu. Nakon rehabilitacije odlučila sam otići na trening da bih vidjela mogu li opet početi igrati i na svu sreću pokazalo se da bih opet mogla biti uspješna ili pak jednog dana postati trenerica.

1. **Biste li željeli prisustvovati na sljedećim Paraolimpijskim igrama?**

Nadam se da ću 2016. prisustvovati na Paraolimpijskim igrama u Rio de Janeiru, a cilj je ne samo odlazak na Paraolimpijadu, nego i osvajanje medalje.

1. **Imate li još neke planove vezane za budućnost vaše karijere?**

Imam u planu još jako puno turnira i natjecanja, ali najveći cilj je otići na Paraolimpijadu. Na Olimpijadi sam bila pa ću ih tada moći usporediti. Nadam se samo da ću izdržati još nekoliko godina jer to ovisi o tome koliko će mi tijelo izdržati.